钦定古今图书集成/明伦汇编/闺媛典/第074卷 > 艾姬
## 钦定古今图书集成/明伦汇编/闺媛典/第074卷 > 艾姬

按《四川总志》：艾姬者，蜀之什邡县艾荣女，陶弼令绵
竹纳为小姬。初，陶娶千黄，无子而妒，尝纳吴氏，姬生
一子，且数岁，黄阳爱之，因劝陶再纳其兄女。兄女性
悍而有妖态，计纳之，足以薄吴姬宠而危其孤也。陶
寻携两姬之绵竹，果不相能。无何，黄自往助之，初入
廨，即抚吴姬子，阳泣曰：“久不抱儿，儿瘠甚，岂小妇不
善视耶？”陶信以为爱也，遂不复有他虑。会儿有微疾，
而陶适役于外，二黄阴赂医鸩杀之，且目吴姬曰：“尚
能恃儿惑吾夫否？”已，陶知儿死二黄手，而莫如之何，
第遣与吴姬俱归。吴姬遂见逐为农人妇，故陶得乘
是时纳艾。姬年始十七，端好寡言笑，有宠于陶。后陶
迁姚安别驾，携艾过家，与二黄异居。黄窃恨之。寻陶
又坐事贬闽阃参军，独携艾姬往。黄愈不能平，嗾黄
姬往制之。比至，则艾姬退处一室，曰：“宁绝吾进御，毋
使有恶声污吾夫名。”是时陶已逾五十，无嗣，自愤郁
郁成疹死。黄姬恬不为哀，自括其囊中资，为再适计。
独艾姬抱尸抚棺哭，七日夜不食而死。死之日，嘱其
从者曰：“吾从夫子地下无恨，幸焚吾尸，裹骨以归，庶
几祔夫子之馀土藏焉。”从者如其言，以骨从陶榇还
至家，黄犹妒未已，大骂曰：“婢子安得从葬！”寻瘗之坏
垣下，且迳其上。黄姬竟不用命而自嫁矣。后三年，黄
以恶疾死。又二年，郡牧杨仁甫始迁艾姬与陶合葬，
而为文祭焉：